Elghunden har vært brukt til nær sagt alle former for storviltjakt, men er først og fremst avlet for jakt på elg og hjort. Rasen har spesielt utmerket seg som bandhund. Den er dessuten en meget god spor- og ettersøkshund, og har lenge vært en av Norges viktigste gårdshunder. Den ble regnet som godt egnet til bjørnejakt fordi den både er modig og hard. Den har et utpreget jaktinstinkt og egner seg også til fuglejakt som halsende hund, særlig på stor skogsfugl. Den regnes som en svært god sporhund. Den tar stålos på grevling og gaupe.